น้ำท่วมฉุดเศรษฐกิจดำดิ่งเงินเฟ้อสูง-ราคาสินค้าแพง
สถานการณ์น้ำท่วมต่อเนื่องมานานและบานปลายทะลักไปท่วมทุกพื้นที่ใน กทม.
30 ต.ค. 2565

สถานการณ์น้ำท่วมต่อเนื่องมานานและบานปลายทะลักไปท่วมทุกพื้นที่ใน กทม. 
โดย...ทีมข่าวการเงิน
สถานการณ์น้ำท่วมต่อเนื่องมานานและบานปลายทะลักไปท่วมทุกพื้นที่ใน กทม. บวกกับภาวะเศรษฐกิจโลกเองก็ชะลอตัว เริ่มส่งผลกระทบต่อเศรษฐกิจไทยชะลอลงชัดเจนขึ้น 
หากดูจากข้อมูลตัวเลขทางเศรษฐกิจที่แท้จริง ที่ธนาคารแห่งประเทศไทย (ธปท.) รายงานภาวะเศรษฐกิจในเดือน ก.ย.และไตรมาส 3 ปีนี้ จะพบว่า ภาวะเศรษฐกิจขยายตัวในอัตราชะลอลงค่อนข้างชัดเจน โดยภาคการผลิตเริ่มหดตัว ขณะที่ภาคการบริโภค การส่งออก ภาคการเกษตร และภาคการท่องเที่ยวแม้จะขยายตัวลดลงต่อเนื่อง หลังจากได้รับผลกระทบจากเศรษฐกิจโลกและปัญหาน้ำท่วมมาต่อเนื่องแต่มีแนวโน้มว่าหลังจากนี้ไปจะเข้าสู่ภาวะชะลอตัว
ขณะที่อัตราเงินเฟ้อ และการคาดการณ์เงินเฟ้อยังอยู่ในระดับสูงอีกยาว
ธปท.ระบุว่า ภาคการส่งออกเดือน ก.ย.มีมูลค่า 2.13 หมื่นล้านเหรียญสหรัฐ ขยายตัว 18.4% ชะลอลงจากเดือนก่อน ตามภาวะเศรษฐกิจของประเทศอุตสาหกรรมหลักของโลกที่ชะลอตัว โดยเฉพาะการส่งออกอิเล็กทรอนิกส์ไปยังยุโรปและญี่ปุ่น และการส่งออกเครื่องนุ่งห่มไปสหรัฐอเมริกา 
ขณะที่การส่งออกไปยังอาเซียนและจีนยังขยายตัวได้ดี โดยเฉพาะการส่งออกยางพารา ผลิตภัณฑ์ปิโตรเลียม ยานยนต์ พลาสติก และเครื่องใช้ไฟฟ้า อย่างไรก็ตาม ภาคการผลิตอุตสาหกรรมเพื่อการส่งออกมีทิศทางลดลง 
สอดคล้องกับการส่งออกที่ชะลอตัว โดยเฉพาะการผลิตในหมวดฮาร์ดดิสก์ไดรฟ์ หมวดสิ่งทอและเครื่องนุ่งห่ม หลอดอิเล็กทรอนิกส์และส่วนประกอบ ขณะที่หมวดอาหารและเครื่องดื่ม และยานยนต์ ยังขยายตัวในเกณฑ์ดี 
ด้านการนำเข้ามีมูลค่า 1.88 หมื่นล้านเหรียญสหรัฐ ขยายตัว 42.6% ชะลอลงจากเดือนก่อนหน้า
ขณะที่ดุลบริการหรือรายได้ภาคการท่องเที่ยวติดลบ 2,000 ล้านเหรียญสหรัฐ ติดลบต่อเนื่องจากเดือน ส.ค.ที่ติดลบ 1,400 ล้านเหรียญสหรัฐ 
ส่งผลให้ดุลบัญชีเดินสะพัดเดือน ก.ย.ปีนี้เกินดุลลดลงเหลือเพียง 400 ล้านเหรียญสหรัฐ จากเดือน ส.ค.ที่ขาดดุล 700 ล้านเหรียญสหรัฐ 
ด้านการบริโภคภาคเอกชนและภาคการท่องเที่ยว ยังเริ่มได้รับผลกระทบจากปัญหาน้ำท่วม โดยดัชนีการอุปโภคบริโภคภาคเอกชนขยายตัวชะลอลงจาก 5.4% ในเดือน ส.ค.ลดลงเหลือ 5% 
สะท้อนให้เห็นจากการจัดเก็บภาษีมูลค่าเพิ่ม จากฐานการบริโภค การจำหน่ายรถจักรยานยนต์ และปริมาณการใช้ไฟฟ้าที่เริ่มชะลอลง 
ขณะที่ภาคการท่องเที่ยวชะลอลงค่อนข้างมาก จากที่เคยขยายตัว 35.7% ในเดือน ส.ค.ลดลงเหลือ 23.5% เพราะสถานการณ์น้ำท่วมทำลายแหล่งท่องเที่ยวสำคัญหลายแห่ง ทำให้นักท่องเที่ยวต่างประเทศส่วนหนึ่งเริ่มชะลอการเดินทางและกังวลในความปลอดภัย 
ส่งผลให้จำนวนนักท่องเที่ยวลดลงจากเดือน ส.ค.ที่ 1.725 ล้านคน เหลือ 1.5 ล้านคน อัตราการเข้าพักลดลงจาก 57.1% เหลือ 54.1% 
เช่นเดียวกับภาคการเกษตรที่ขยายตัวลดลงเนื่องจากได้รับผลกระทบจากน้ำท่วม ส่งผลให้ภาคเกษตรกรรมขยายตัวลดลง จาก 3.7% ในเดือน ส.ค.เหลือเพียง 1.1% จากผลผลิตมันสำปะหลัง ยางพารา และปาล์มน้ำมัน เป็นสำคัญ 
ด้านภาคเกษตรในเดือนนี้ยังได้รับผลกระทบจากอุทกภัยไม่มากนัก เนื่องจากราคาสินค้าเกษตรขยายตัวเพิ่มขึ้นจาก 8.9% ในเดือน ส.ค.เพิ่มเป็น 9.4% ส่วนหนึ่งเป็นผลจากโครงการรับจำนำข้าว และราคายางพาราและปศุสัตว์ที่อยู่ในระดับสูง ทำให้รายได้ภาคการเกษตรลดลงจาก 12.9% เหลือเพียง 10.6%
อย่างไรก็ตาม ภาคการลงทุนยังคงขยายตัวในระดับเดียวกับเดือน ส.ค.ที่ 8.5% ขณะที่ความเชื่อมั่นทางธุรกิจลดลง โดยมีความเชื่อมั่นต่ำกว่าระดับ 50 ที่สะท้อนว่ามีความเชื่อมั่น โดยเดือน ก.ย.ลดลงมาอยู่ที่ระดับ 48.5 จากเดือน ส.ค.ที่ผ่านมาอยู่ที่ 52.2
ส่วนความเชื่อมั่นทางธุรกิจในระยะ 3 เดือนข้างหน้าอยู่ที่ 50.6 ลดลงจากระดับ 55.5 ในเดือน ส.ค.
ส่งผลให้การนำเข้าที่ไม่รวมทองคำขยายตัว 20.7% ชะลอลงจากเดือนก่อนที่ขยายตัว 41.2% โดยการนำเข้าสินค้าขั้นกลางและสินค้าทุนชะลอลงตามแนวโน้มการผลิตเพื่อการส่งออกที่ชะลอลง และการนำเข้าน้ำมันดิบชะลอลงชั่วคราว เนื่องจากมีการปิดปรับปรุงโรงกลั่นช่วงเดือน ก.ย.และ ต.ค.ปีนี้ 
ทั้งนี้ ภาวะเงินเฟ้อทั่วไปเริ่มชะลอลงตามราคาน้ำมัน แต่เงินเฟ้อพื้นฐานยังคงเร่งขึ้น จากแรงส่งผ่านของอาหารสำเร็จรูปและเครื่องประกอบอาหารที่สูงขึ้น คาดว่าส่วนหนึ่งมีการกักตุนสินค้าทำให้ราคาสินค้าแพงขึ้นด้วย ส่งผลให้การคาดการณ์เงินเฟ้อและต้นทุนยังทรงตัวในระดับสูง 
จากผลการสำรวจความคิดเห็นของผู้ประกอบการของ ธปท.พบว่า ผู้ประกอบการส่วนใหญ่มองแนวโน้มเงินเฟ้อในระยะ 12 เดือนข้างหน้าสูงขึ้น โดยในเดือน ส.ค.มีผู้ประกอบการคาดการณ์เงินเฟ้อที่ระดับ 46% สัดส่วน 39.2% แต่เดือน ก.ย.มีสัดส่วนเพิ่มเป็น 40.1% และมีผู้ประกอบการคาดการณ์เงินเฟ้อที่ระดับมากกว่า 6% เพิ่มขึ้นด้วย จากเดือน ส.ค.มีสัดส่วนเพียง 5% แต่ในเดือน ก.ย.เพิ่มขึ้นเป็น 6.1%
สะท้อนให้เห็นว่า ผู้ประกอบการกังวลกับภาวะเงินเฟ้อมากขึ้น 
ส่วนภาพรวมในไตรมาส 3 ปีนี้ ธปท.มองว่า ภาวะเศรษฐกิจปรับตัวดีขึ้นจากไตรมาสก่อนหลังจากปัญหาขาดแคลนชิ้นส่วนนำเข้าจากญี่ปุ่นคลี่คลายลง ทำให้การผลิตภาคอุตสาหกรรมและการส่งออกปรับตัวดีขึ้นเป็นลำดับ อุปสงค์ในประเทศค่อนข้างทรงตัวจากไตรมาสก่อน เนื่องจากรอความชัดเจนของนโยบายภาครัฐและเริ่มได้รับผลกระทบจากอุทกภัย
สำหรับแนวโน้มภาวะเศรษฐกิจไทยในระยะต่อไป การชะลอตัวลงของเศรษฐกิจโลกและสถานการณ์อุทกภัยคาดว่าจะส่งผลต่อภาคการผลิตอย่างมีนัยสำคัญ สะท้อนจากความเชื่อมั่นของภาคครัวเรือนและภาคธุรกิจ ที่มีความกังวลต่อความไม่แน่นอนเกี่ยวกับภาวะเศรษฐกิจและความต้องการจากตลาดในประเทศและต่างประเทศมากขึ้น 
อย่างไรก็ดี ภาวะเศรษฐกิจยังขยายตัวได้ สะท้อนจากภาครัฐจัดเก็บรายได้ได้เกินเป้า และยังมีการเร่งเบิกจ่ายเพื่อช่วยสนับสนุนกิจกรรมทางเศรษฐกิจอย่างต่อเนื่อง